KOMISIJAS ZIŅOJUMS

EIROPAS PARLAMENTAM UN PADOMEI

par to, kā tiek īstenotas pilnvaras pieņemt deleģētos aktus, kuras Komisijai piešķirtas saskaņā ar Direktīvu 2012/19/ES par elektrisko un elektronisko iekārtu atkritumiem (EEIA)

1. IEVADS

Eiropas Parlamenta un Padomes 2012. gada 4. jūlija Direktīvā 2012/19/ES par elektrisko un elektronisko iekārtu atkritumiem() (EEIA direktīva) ir noteikti noteikumi par EEIA apsaimniekošanu ar mērķi sekmēt ilgtspējīgu ražošanu un patēriņu, galvenokārt novēršot EEIA rašanos, kā arī veicinot to atkārtotu izmantošanu, pārstrādi un citus šo atkritumu reģenerācijas veidus, lai samazinātu atkritumu apglabāšanu un uzlabotu resursu efektīvu izmantošanu un vērtīgu otrreizējo izejvielu ieguvi.

Ar EEIA direktīvas 20. pantu Komisijai tiek piešķirtas pilnvaras pieņemt deleģētos aktus, lai:

kā norādīts 7. panta 4. punktā, noteiktu pārejas posma pielāgojumus, kas nepieciešami, lai pārvarētu grūtības, kuras dalībvalstīm rodas, cenšoties panākt direktīvā norādītos EEIA savākšanas apjomus;

kā noteikts 8. panta 4. punktā, vajadzības gadījumā grozītu VII pielikumu par dalītas apstrādes prasībām, lai ieviestu citas apstrādes metodes;

kā noteikts 10. panta 3. punktā, noteiktu kritērijus, ko piemēro, novērtējot, vai EEIA apstrāde ārpus ES tiek veikta atbilstīgi līdzvērtīgiem apstrādes nosacījumiem;

kā noteikts direktīvas 19. pantā, pielāgotu 16. panta 5. punktu un IV, VII, VIII un IX pielikumu zinātnes un tehnikas attīstībai.

2. JURIDISKAIS PAMATS

Pienākums sagatavot šo ziņojumu ir noteikts EEIA direktīvas 20. panta 2. punktā. Saskaņā ar minēto pantu Komisijas pilnvaras pieņemt deleģētos aktus ir spēkā piecus gadus no 2012. gada 13. augusta. Komisijai ir arī jāsagatavo ziņojums par deleģētajām pilnvarām vēlākais deviņus mēnešus pirms piecu gadu laikposma beigām. Saskaņā ar 20. panta 2. punktu pilnvaru deleģēšana tiek automātiski pagarināta uz tāda paša ilguma laikposmiem, ja vien Eiropas Parlaments vai Padome neiebilst pret šādu pagarinājumu vēlākais trīs mēnešus pirms katra laikposma beigām.





3. DELEĢĒJUMA ĪSTENOŠANA

Laikposmā, uz kuru attiecas šis ziņojums, Komisija neizmantoja deleģētās pilnvaras turpmāk izklāstīto iemeslu dēļ.

3.1. Pārejas posma pielāgojumi, kas nepieciešami, lai pārvarētu grūtības, kuras dalībvalstīm rodas, cenšoties panākt direktīvā norādītos savākšanas apjomus (7. panta 4. punkts)

EEIA direktīvas 7. panta 1. punktā ir norādīts minimālais ikgadējais savākšanas apjoms, ko piemēro no 2016. gada, proti, 45 % no to elektrisko un elektronisko iekārtu (EEI) vidējā svara, kuras katrā dalībvalstī laistas tirgū trijos iepriekšējos gados. Pēc tam no 2019. gada piemēro savākšanas apjomu 65 % no to EEI vidējā svara, kuras katrā dalībvalstī ir laistas tirgū trijos iepriekšējos gados, vai arī 85 % no attiecīgās dalībvalsts teritorijā ik gadu radīto EEIA svara. Direktīvas 7. panta 3. punktā dažām dalībvalstīm() ir paredzēta iespēja atkāpties no šīs prasības. Šo atkāpi ir izmantojusi Čehijas Republika, Latvija, Polija, Rumānija, Slovākija un Slovēnija.

Turklāt EEIA direktīvas 7. panta 4. punktā ir paredzēta iespēja īstenot pārejas posma pasākumus, lai pārvarētu grūtības, kas dalībvalstīm rodas, cenšoties panākt minētos savākšanas apjomus. Lai novērtētu, kādas problēmas dalībvalstīm varētu rasties savākšanas mērķu sasniegšanā, Komisija pieprasīja neatkarīgu konsultantu pakalpojumus; tie pārskatīja attiecīgos statistikas datus, literatūru un tehnisko informāciju un rīkoja apspriešanās, tostarp darbsemināru ar svarīgākajām ieinteresētajām personām (dalībvalstīm, nozaru asociācijām, ražotāju paplašinātas atbildības (RPA) ievērošanas sistēmu pārstāvjiem, NVO un neatkarīgiem ekspertiem)().